Twee uitlanders tydens ‘rooftog’ doodgeskietTwee Zimbabwiërs is Sondag tydens ŉ beweerde rooftog in Gauteng doodgeskiet. Lt.kol. Lungelo Dlamini, ŉ polisiewoordvoerder, het Maandag gesê die twee Zimbabwiërs het omstreeks 18:00 ŉ winkel, wat deur ŉ Somaliër besit en bestuur word, in Diepsloot betree. “Die Somaliër beweer die twee mans wou hom beroof. Hy het ŉ vuurwapen uitgehaal en hulle noodlottig gewond,” het Dlamini gesê. Die polisie is na die toneel ontbied en het die Somaliër in hegtenis geneem op aanklagte van moord. Dié voorval volg nadat daar oor die afgelope tyd ŉ reeks winkels van uitlanders in Diepsloot beroof of geplunder is. Die winkeleienaar moet binnekort in die Atteridgeville-landdroshof verskyn.